“Ania pay la ti sapulem aya, ket manganka met iti um-umam ta sika la ngarud ti para dulin kadagiti taraon ti kolonia? Nataltalged ti kasasa-admo ta salsaluadandaka dagiti nagadu a soldado ti reyna,” kuna ti ina ti kuton.
“Sapulek met ti kaikariak…!” ipapilit latta ni kuton.
“Awan iti daytoy a lubong ti dinto maatianan nga ubbog; awan iti daytoy a lubong ti agnanayon a kinalangto ti aglawlaw, adda kadagiti daku-lapmo,” kuna ti ama a kuton ngem saan a mabatok ti anak a kuton ti metapora.
“Apay a sapulem ti nam-ay idinto ta adda met agur-uray?” insilpo ti ina a kuton iti anakna, ngem saan a dimngeg daytoy. Ipapilitna latta ti kayatna a mapasamak.
Ket simmina iti kolonia tapno sapulenna ti kunana a kaikarianna.
Ngem iti makalawasna pay laeng iti ruar ti kolonia nautobnan ti rigat ti agmaymaysa. Lalo a nakarikna iti ay-ay iti bagina idi awanen ti taraonna.
“Inka idiay katurodan. Adu ti taraon sadiay. Laglagipennakto no addakan sadiay!” kuna ti datdatlag a timek.
Nasdaaw ni kuton. Madama idi a tangtangadenna dagiti bituen iti dayta a sardam. Adda iti maysa bulong ti narukbos a kupiyyes.
“Adda sadiay ti sapsapulem a nam-ay ken kinawaya. Laglagipennakto no addakan sadiay…”
Agsipud ta mabuteng ni kuton iti timek, nagdardarasen a pimmanaw. Kinamangna ti katurodan iti daya.
NARABER dagiti nagduduma a ruot iti katurodan. Nalamiis ti aglawlaw.
Makapabang-ar dagiti ub-bog ken burayok iti aglawlawna. Saan a mauma ni nuang nga aguper iti kaykayatna kadagiti waig. Nakarikna iti wayawaya. Saanen nga agguyod iti arado wenno palpal wenno suyod wenno pangga. Awanen ti amona. Nawaya a kas kadagiti billit ken dadduma a paya tumatayab ken ayup iti dayta a katurodan.
Ngem saan a nakarikna iti naan-anay a kinaragsak.
Iti dayta met laeng a lugar, nalabon ti taraon ni kuton. Nawaya nga agaramid iti kayatna. Addaan iti wayawaya. Awan ti mangsipsiput kenkuana a soldado. Awan ti reyna nga inna pagrukbaban. Ngem saan met a nakarikna iti naan-anay a ragsak.
Agingga a nagsarak da nuang ken kuton.
“Apay nga addaka ditoy, kuton?”
“Pimmanawak idiay koloniami. Kasimronko ti trabaho nga inaldaw. Ti masipsiputan a kanayon ken ti agtamed a kanayon iti reyna. Sika ngay?
“Pinanawak ti amok.”
“Agpadata ngarud iti kasasaad. Naglayaska?”
“Wen. Naragsakak ditoy. Nakarkaro man itan ta addakan a kasasaok ken kadkaduak.”
“Kastaak met, nuang. Naragsakak met ditoy katurodan. Lalo itan ta addaka a kadkaduak,” imbales met ni kuton.
“Saantanto nga agsina iti kaanoman….”
“Wen, saantanto nga agsina…”
“No ditanto met la agsina, datan a dua ti agasawa,” kuna ni nuang.
“Wen, kasta ngarud. Ket ikarik kadaytoy a puon ti dakkel ken nalayog a sagat a siksika laeng ti innakto ipateg, awanen ti sabali pay,” kuna ni kuton.
(Adda tuloyna)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn